b'\n_START_ARTICLE_\nHavneingeni\xc3\xb8ren i Bergen\n_START_PARAGRAPH_\nHavneingeni\xc3\xb8ren i Bergen, opprettet i 1890, var en teknisk avdeling av Bergen havnevesen. Havneingeni\xc3\xb8rens hovedoppgave var blant annet \xc3\xa5 bygge, vedlikeholde og reparere havneanlegg.\n_START_SECTION_\nHistorie\n_START_PARAGRAPH_\nFrem til midten av 1800-tallet bestod havnen i Bergen hovedsakelig av sj\xc3\xb8vendte n\xc3\xa6ringsbygg (sj\xc3\xb8boder) hvor lasten ble levert direkte fra b\xc3\xa5tene. B\xc3\xa5ter som l\xc3\xa5 og ventet p\xc3\xa5 tur for \xc3\xa5 bli slept til kai, eller som skulle ligge noen dager, ble fort\xc3\xb8yd til b\xc3\xb8yer p\xc3\xa5 V\xc3\xa5gen. Dette ble endret med dampskipene, som kunne g\xc3\xa5 til og fra kai selv. Overgangen fra seil til damp, \xc3\xb8kning i handelen, st\xc3\xb8rre rute- og passasjertrafikk, vekst i anl\xc3\xb8pstonnasjen etc., f\xc3\xb8rte til et \xc3\xb8kende krav om st\xc3\xb8rre kaier, bedre laste- og losseinnretninger, flere vareskur og dypere grunner._NEWLINE_Tidligere var det private entrepren\xc3\xb8rer som stod for utbygging av kaier. Etter hvert begynte havnevesenet \xc3\xa5 bygge sine kaier selv. Det ble starten p\xc3\xa5 en ny tid, med behov for spesialisering, teknisk ekspertise og flere ansatte. Den 1. april 1890 ble derfor Bergens f\xc3\xb8rste havneingeni\xc3\xb8r, Arthur M. Hansen, ansatt. Han var underlagt stadsingeni\xc3\xb8ren og sidestilt havnefogden. Fra 1915 ble havneingeni\xc3\xb8rvesenet en egen administrasjon, direkte underordnet magistrat og havnestyre._NEWLINE_I 1973 ble havnefogden og havneingeni\xc3\xb8ren sl\xc3\xa5tt sammen til en administrasjon, med en havnesjef som leder._NEWLINE_Arkivet etter havneingeni\xc3\xb8ren i Bergen blir oppbevart ved Bergen Byarkiv. Arkivet inneholder informasjon om bygninger og anlegg som skulle reises i havnen, samt den administrative delen av virksomheten. Videre finnes det en god del fotografier som forteller om havneingeni\xc3\xb8rens ulike prosjekter fra 1890-tallet og fram til 1973.\xc2\xa0_NEWLINE_I 2014 ble arkivene etter havnevesenet i Bergen innlemmet i Norges dokumentarvliste.'